望龍山懷道士許法稜
作者：劉長卿
朝代：唐

paragraphs: 心惆悵，望龍山。
雲之際，鳥獨還。
懸崖絕壁幾千丈，綠蘿嫋嫋不可攀。
龍山高，誰能踐。
靈原中，蒼翠晚。
嵐煙瀑水如向人，終日迢迢空在眼。
中有一人披霓裳，誦經山頂飧瓊漿。
空林閑坐獨焚香，真官列侍儼成行。
朝入青霄禮玉堂，夜掃白雲眠石牀。
桃花洞裏居人滿，桂樹山中住日長，龍山高高遙相望。